tartuNLP/wikipedia-smugri-20251201 huggingface dataset:
RZA

Robert Fitzgerald Diggs (s. 5. heinäkuuta 1969 Brooklyn, New York, New York), taiteilijanimeltään RZA, on yhdysvaltalainen rap-artisti, musiikkituottaja ja näyttelijä. Hänet tunnetaan parhaiten newyorkilaisen rap-yhtyeen Wu-Tang Clanin johtohahmona. Hän on tuottanut lähes koko Wu-Tang Clanin materiaalin kuten myös yhtyeen jäsenien sooloprojekteja. RZA julkaisee soolomateriaalia hänen toisella aliaksellaan Bobby Digital.
RZA:n tuottamia albumeita.
Alla on listattu ainoastaan RZA:n kokonaan itse tuottamat albumit.
Sotilasaikakauslehti

Sotilasaikakauslehti on Upseeriliiton julkaisema aikakauslehti. Sen päätoimittaja on eversti evp. Martti Lehto. Se on ammattilehti, joka on suunnattu sotilaille ja maanpuolustuksesta, sotahistoriasta ja turvallisuuspolitiikasta kiinnostuneille. Lehden aihepiireinä ovat muun muassa eri maiden puolustusvoimat, turvallisuuspolitiikka, asetekniikan kehitys, alan kirjallisuus, sotahistoria, taktiikka ja johtaminen. Lehti on lisäksi liiton jäsenlehti ja tulee kaikille jäsenille. Lisäksi sitä jaetaan maksutta liiton sidosryhmille.
Sotilasaikakauslehti, lyhennettynä "SAL", ilmestynyt vuodesta 1921 (1. näytenumero joulukuussa 1920). Se ilmestyy kuusi kertaa vuodessa.
Esikaupunkipiiri (Vladikavkaz)

Esikaupunkipiiri (, ) on kunnallinen itsehallintoalue Pohjois-Ossetia-Alanian tasavallan itäosassa Venäjällä Kaukasiassa. Esikaupunkipiiri on maaseutualuetta, joka ympäröi tasavallan pääkaupungin Vladikavkazin ja sen lähiympäristön käsittävää Vladikavkazin kaupunkipiiriä, paitsi kaupunkipiirin etelä- ja kaakkoisrajoilla, jotka rajoittuvat naapuritasavaltoihin.
Muutoin Vladikavkazin esikaupunkipiiri rajoittuu lännessä Alagirin ja Ardonin piireihin, pohjoisessa Pravoberežjen piiriin, idässä Ingušiaan ja etelässä Georgiaan. Esikaupunkipiirin pinta-ala on 1 460 km² ja vuonna 2002 piirissä oli 102 990 asukasta. Vladikavkazin esikaupunkipiirin hallinnollinen keskus on Oktjabrskojen kylä. Tämän lisäksi piiriin kuuluu 18 muuta kylää, mm. Gizil, Nogir ja Sunža.
Itäosa piiristä kuului vuoteen 1944 Tšetšeenien ja inguušien autonominen sosialistinen neuvostotasavaltaan. Stalinin karkottaessa inguušit 1944 alue liitettiin Pohjois-Ossetiaan. Inguušien palatessa alueella asui muita, mikä on johtanut näihin päiviin asti kestäneeseen konfliktiin. Konflikti kärjistyi 1989 ja kesti vuoteen 1992 jolloin syys-lokakuussa osseettijoukot ajoivat 40 000–60 000 inguušia alueelta. Suurin osa pakeni Ingušiaan. Moskova painosti Pohjois-Ossetian viranomaisia sallimaan pakolaisten paluun viiteen kylään, mutta suurempi pakolaisten paluu on estetty. Sittemmin tyhjäksi jääneelle alueelle on muuttanut osseetteja Etelä-Ossetiasta sotaa ja Georgian vainoja.
Lähteet.
Viitteet.
Portugalilainen avaus

Portugalilainen avaus on avaus, joka alkaa siirroilla
1.e4 e5
2.Lb5
Avaus on harvinainen, mutta muuntuu usein espanjalaiseksi peliksi, kun musta pelaa 2...Rc6. Erona espanjalaiseen peliin valkea säilyttää mahdollisuuden f-sotilaan kaksoisaskeleeseen ja e-sotilaan suojelemiseen siirrolla d3. Mustan suosituimmat vastaukset ovat lähetin häätäminen siirrolla 2...a6 tai c6 sekä kehityssiirrot 2...Rc6 ja Rf6.
Avaus sijoittuu ECO-koodistolla koodille C20.
Carbonated Games

Carbonated Games oli Microsoft Game Studiosin omistama pelitalo. Se toimi Joshua Howardin johtamana vuodesta 2004 maaliskuuhun 2008. Olemassaolonsa aikana pelitalo kehitti pelejä muun muassa Xbox Live Arcadeen, Windows Live Messengeriin, MSN Gamesiin ja Microsoft Surfacelle.
Vibeke Skofterud

Vibeke Westbye Skofterud (20. huhtikuuta 1980 Askim – 29. heinäkuuta 2018 Arendal) oli norjalainen maastohiihtäjä. Hän voitti viestihiihdossa olympiakultaa ja kaksi maailmanmestaruutta.
Elämä ja ura.
Skofterud saavutti 2003 Val di Fiemmen MM-kisoista hopeaa Norjan viestijoukkueessa. Kaksi vuotta myöhemmin Oberstdorfin MM-hiihdoissa hän oli voittamassa viestikultaa ja 2007 Sapporon MM-kisoissa viestipronssia. Vancouverin olympialaisissa 2010 ja Oslon MM-kilpailuissa 2011 Skofterud voitti kultaa viestissä. Hänen paras henkilökohtainen arvokisasaavutuksensa on kuudes sija Oslon MM-kilpailujen 30 kilometrin vapaan hiihtotavan yhteislähtökilpailussa. 2002 Salt Lake Cityn olympialaisissa hän sijoittui 30 kilometrin perinteisen hiihtotavan kilpailussa kahdeksanneksi.
Maailmancupin henkilökohtaisilla matkoilla Skofterud ei saavuttanut voittoa, mutta palkintokorokesijoituksia hänellä oli kaksitoista kappaletta. 
Seuratasolla Skofterud edusti Slitu IF -seuraa. Vuonna 2002 hän voitti Norjan sprinttimestaruuden. Lisäksi hänellä on yksi hopea- ja kolme pronssimitalia maansa mestaruuskilpailuista.
Skofterud sairastui toukokuussa 2014 äkilliseen lihastautiin rabdomyolyysiin ja joutui sairaalaan tehostetun hoidon osastolle.
Hän ilmoitti 18. elokuuta 2015 lopettavansa uransa ja aikovansa jatkossa keskittyä pitämään hiihtokursseja nuorille sekä työskentelemään tv-kommentaattorin tehtävissä.
Skofterud kuoli 29. heinäkuuta 2018 vesiskootterionnettomuudessa Etelä-Norjassa. Hänellä oli onnettomuushetkellä veressään yli 0,8 promillea alkoholia, eli yli sallitun. Tarkkaa promillemäärää ei julkaista.
OnWood Oy

OnWood Oy (ent. Teijo-Talot Oy) on suomalainen puuelementtirakentamiseen erikoistunut yritys. Yritys valmistaa teollisesti tehtaillaan lähes valmiita rakennuksia, jotka siirretään erikoiskuljetuksilla sijaintipaikalleen. 
Historia.
OnWood Oy, silloinen Teijo-Talo Oy, perustettiin vuonna 2000 Perniöön Teijon kylään. Yritys valmisti toimintansa alkuaikoina pääasiassa omakotitaloja ja muita kuluttajille suunnattuja pienrakennuksia, jotka rakennettiin betoniperustuksia myöten valmiiksi yrityksen tehtaalla ja kuljetettiin yhdessä osassa asiakkaan tontille. 
Yritys siirsi myöhemmin tuotantotilansa Perniön Joutnaan, jossa sen pääkonttori edelleen sijaitsee, sekä laajensi toimintaansa eri puolille Suomea perustamalla valmistavat tehtaat myös Keski-Pohjanmaalle Halsualle ("Teijo-Talot Pohjanmaa Oy)", Hämeeseen Tuulokseen ("Teijo-Talot Häme)", Savoon Varkauteen ("Teijo-Talot Savo") ja Lappiin Sodankylään ("Teijo-Talot Lappi Oy)." Kaikki viisi tehdasta ja Teijo-Rent Oy fuusioituvat 1.6.2015 yhdeksi yhtiöksi: Teijo-Talot Oy:ksi. .
Keväällä 2018 yritys päätti keskittää liiketoimintansa julkiseen palvelurakentamiseen sekä yritysten toimitilarakentamiseen. Samalla se luopui kuluttajille suunnattujen valmistalojen myynnistä. Kesällä 2021 toteutettujen yritysjärjestelyjen myötä Teijo-Talot Oy laajensi toimintaansa hoivakotirakentamiseen.
Joulukuussa 2022 Teijo-Talot Oy siirtyi osaksi suomalaista perheyhtiö Onvest Oy:tä.
Keväällä 2025 Teijo-Talot Oy osti taloelementtitehtaan Jokioisilta ja vaihtoi nimensä OnWood Oy:ksi.
Liiketoiminta.
OnWood Oy on erikoistunut päiväkotien, koulujen, hoivakotien, matkailukohteiden ja toimitilojoen rakentamiseen yrityksille ja julkiselle sektorille. Rakennukset voivat olla joko pysyviä tai siirrettäviä.
Egertonin evankeliumi

Egertonin evankeliumi eli Tuntematon evankeliumi on muutoin tuntemattoman evankeliumin katkelma, joka löydettiin Egyptistä ja myytiin British Libraryyn vuonna 1934. Se on esineenä ajoitettu 100-luvun loppuun jaa., ja sen sisältö on arvioitu laadituksi alkujaan noin 50–100 jaa. Siihen ei ole viittauksia muissa sen aikaisissa teksteissä, minkä vuoksi sitä on kutsuttu myös "Tuntemattomaksi evankeliumiksi".
Tekstin sisältävä papyrus tunnetaan nimellä "Papyrus Egerton 2". Se koostuu viidestä katkelmasta. Ajoitus on tehty vain paleografisin menetelmin. Teksti on varhaisin tunnettu Jeesuksen lausumien kokoelma, joka ei palaudu suoraan kanonisiin evankeliumeihin.
Säilyneitä tekstikatkelmia on neljä:
Aleksei Pažitnov

Aleksei Pažitnov (Алексей Пажитнов, s. 16. huhtikuuta 1955) on Neuvostoliitossa syntynyt mutta nykyisin Yhdysvalloissa asuva insinööri ja tietokonepelien suunnittelija. Hän on kehittänyt videopeli "Tetriksen".
Disney suosikit

Disney suosikit on kokoelmalevy, joka sisältää suosituimpia suomenkielisiä Disney-elokuvien levytyksiä. Se julkaistiin 12. maaliskuuta 2008.
Albumi nousi Suomen virallisen listan sijalle 33 syyskuussa 2010.
Ich ess’ Blumen

”Ich ess’ Blumen” (myös lyhyemmin ”Blumen”) on Die Ärzte -yhtyeen kappale, joka julkaistiin singlenä 25. maaliskuuta 1988. Se oli "Das ist nicht die ganze Wahrheit..." -albumin ensimmäinen singlejulkaisu. Kappale on ironinen oodi vegetarismille.
B-puolet.
”Das ist Rock’n’Roll” on yksi Gabi &amp; Uwe -sarjaan kuuluvista kappaleista. Kappale julkaistiin myöhemmin albumeilla "Moskito-songs" ja "Das Beste von kurz nach früher bis jetze".
Rotterdamin lentoasema

Rotterdamin lentoasema () on Alankomaiden kolmanneksi suurin lentoasema, joka sijaitsee Rotterdamin keskustassa 4,6 metriä meren pinnan alapuolella. Lentoasema valmistui vuonna 1956 ja sen kautta kulki 1 150 400 matkustajaa (2007). Lentoasemalla on käytössä yksi kiitotie.
Rotterdamin lentoasema on Euroopan alueellisten lentoyhtiöiden liiton jäsen ja edustettuna tämän johtokunnassa.
Evert Gädda

Evert Gabriel Gädda (30. joulukuuta 1896 Mustasaari – 18. syyskuuta 1962) oli suomalainen suojeluskuntaupseeri. Hänen vanhempansa olivat maanviljelijä Alfred Gädda ja Ida Lustig. Hänet vihittiin avioliittoon vuonna 1920 Sofia Elisabet Kronmanin kanssa. Gädda kävi kansakoulun ja ruotsalaisen kansanakatemian Malmilla vuosina 1914–1915.
Jääkärikausi.
Tämä mustasaarelainen maanviljelijä liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 11. maaliskuuta 1916, josta hänet siirrettiin pataljoonan 2. komppaniaan 18. maaliskuuta 1916. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella. Hän kuului myös pataljoonan soittokuntaan.
"Katso myös: Suomen sisällissota"
Suomen sisällissota.
Gädda astui Suomen armeijan palvelukseen 11. helmikuuta 1918 aliupseeriksi ylennettynä ja saapui Suomeen (Vaasaan) 25. helmikuuta 1918 jääkärien pääjoukon mukana. Hänet sijoitettiin Suomen valkoiseen armeijaan joukkueenjohtajaksi 2. Jääkärirykmentin 6. jääkäripataljoonan 1. komppaniaan. Hän otti sisällissodassa taisteluihin Kalevankankaalla, Tampereella, Näsilinnassa, Kuokkalassa ja Kellomäessä sekä etenemiseen Rajajoelle.
Sisällissodan jälkeinen aika.
Gädda palveli sisällissodan jälkeen edelleen 2. Jääkärirykmentissä, jonka nimi muutettiin myöhemmin Porin jalkaväkirykmentti n:o 2:ksi. Hänet siirrettiin 3. syyskuuta 1918 Itämeren jalkaväkirykmentti n:o 1:n 5. komppaniaan, josta myöhemmin samana syksynä komennettiin kahdeksi kuukaudeksi Mustasaaren suojeluskunnan päälliköksi. Armeijasta hän erosi 11. helmikuuta 1919 ja siirtyi sen jälkeen Mustasaareen maanviljelijäksi. 
Talvi- ja jatkosota.
Gädda osallistui talvisotaan ja jatkosotaan Pohjois-Mustasaaren suojeluskunnan paikallispäällikkönä ja sotien jälkeen jatkoi maanviljelystä ja ylläpiti omistamaansa Södergård-kotia Mustasaaressa.
Raekwon

Raekwon (oik. Corey Woods, s. 12. tammikuuta 1970) on yhdysvaltalainen rap-artisti ja tunnetun yhtyeen Wu-Tang Clanin jäsen. Raekwon on Method Manin ohella parhaiten soolouralla menestynyt Wu-Tang Clanin jäsen. Häntä pidetään mafioso rap -alagenren uranuurtajana. Parhaiten Raekwon tunnetaan ensimmäisestä sooloalbumistaan "Only Built 4 Cuban Linx..." (1995), joka on noussut vuosien saatossa Yhdysvaltojen itärannikon rapin (East Coast rap) klassikoksi. Muun muassa singlet "Ice Cream" ja "Incarcerated Scarfaces" tekivät levystä kuuluisan. Raekwon on tehnyt sooloprojektissaan paljon yhteistyötä Wu-Tang Clanin jäsenten Method Manin, Masta Killan, Cappadonnan ja varsinkin Ghostface Killah:n kanssa. RZA tuotti debyyttialbumin ja "Only Built 4 Cuban Linx II" -levyn, joka on suoraa jatkoa debyyttialbumille.
Yksityiselämä.
Woods kääntyi islamin uskoon vuonna 2009.
Jubba

Jubbajoki () on Etelä-Somaliassa oleva joki, joka alkaa Etiopian vastaiselta rajalta. Se virtaa suoraan etelään Intian valtamereen ja laskee mereen Goobweyssa.
Jubbajoen valuma-alue on suuri, noin 1,5 kertaa Suomen kokoinen.
Jubban allasseutu on lähinnä savannia, ja se on maan rikkainta osaa hedelmällisen viljelysmaansa vuoksi. Luontaisesti siellä elää muun muassa kirahvi, gepardi, leijona, leopardi, hyeena, kafferipuhveli, virtahepo, krokotiili, gasellit, kameli, sakaali ja afrikanvilliaasi.
Alue on Somalian sateisinta, ja Jubba on tulvinut muun muassa 1960, jolloin aiheutui suurta tuhoa.
Joki on antanut nimen kahdelle Somalian alueelle eli gobolille: Jubbada Hoose eli Ala-Juba ja Jubbada Dhexe eli Keski-Juba.
Shebele

Shebele (, , , ) on joki Etiopiassa ja Somaliassa. Se alkaa Etiopian ylängöltä ja virtaa kaakkoon Somaliaan kohti Mogadishua. Lähellä Mogadishua se kääntyy jyrkästi lounaaseen ja virtaa rannikon suuntaisesti. Mogadishun eteläpuolella joki kuivuu vuosittain. Lähes joka vuosi se kuivuu lähellä Jubban suuta, mutta sateisina vuosina se yltää Jubbaan asti ja laskee Intian valtamereen. 
Joen nimi tarkoittaa 'tiikerinjokea'. Sen pituus on 1 130 km, josta Etiopian puolella on noin 1 000 km ja Somaliassa noin 130 km.
Joki on antanut nimensä kahdelle alueelle eli gobolille: Shabeellaha Hoose ja Shabeellaha Dhexe.
Vadstenan raatihuone

Vadstenan raatihuone on Ruotsin vanhin raatihuone. Se rakennettiin 1400-luvulla. Varhaisimmat maininnat siitä ovat vuodelta 1417. Raatihuoneeseen rakennettiin ensin kaksi salia ja ylempään kerrokseen raatihuoneensali. Alemmassa kerroksessa sijaitsee aitta ja yksi suuri huone. Raatihuoneeseen rakennettiin 1500-luvulla torni. Lyhtyosan torniin lahjoitti kuningatar Hedvig Eleonoora vuonna 1691.
Nykyisin raatihuone toimii kunnanvaltuuston kokoussalina ja tuomioistuimen neuvotteluhuoneena, alakerrassa toimii ravintola Rådhuskällaren.
Niclas Jensen

Niclas Christian Monberg Jensen (s. 17. elokuuta 1974 Kööpenhaminassa, Tanskassa) on tanskalainen jalkapalloilija, joka pelasi laitapuolustajana. Jensen on 179 senttimetriä pitkä.
Jensen pelasi vuodesta 1990 lähtien Tanskan nuorten maajoukkueissa ja vuodesta 1998 Tanskan A-maajoukkueessa, jossa hän oli mukana kaikkiaan 62 ottelussa. Hän on pelannut seuratasolla muun muassa kotikaupunkinsa FC Kööpenhaminassa, PSV Eindhovenissa, Manchester Cityssä, Borussia Dortmundissa sekä Fulhamissa. Hän pelasi MM-kisoissa vuonna 2002 ja vuoden 2004 EM-kisoissa putoamalla jatkosta pudotuspelien ensimmäisessä ottelussa.
Jensenillä on myös viisi vuotta nuorempi veli, Daniel Jensen, joka myös kuuluu maajoukkueeseen.
Armassaari

Armassaari on kylä Ylitornion kunnassa. Se sijaitsee Nuotiorannan ja Kainuunkylän välissä. Armassaaressa on noin 80 asukasta.
Kuuluisuudet.
Suomalainen maastohiihtäjä Sami Jauhojärvi on kotoisin Armassaaresta.
Tapahtumia.
Kyläkokouksia kyläläiset pitävät silloin tällöin. Silloin väki kokoontuu entiseen kouluun, siellä kahvitellaan, jutellaan ja käydään läpi kylää koskevia asioita sekä joskus on arvontoja yms.
Vuonna 2008 oli suunnitteilla kirjoittaa kyläkirja. Kokouksia on pidetty ja tietoa kerätty, mutta kirjaa ei ole vielä suuremmin kirjoitettu.
Fritz Fromm

Fritz Fromm (12. huhtikuuta 1913 Hannover – 13. lokakuuta 2001) oli saksalainen käsipalloilija ja olympiavoittaja. Hän oli mukana Saksan kultaa voittaneessa joukkueessa Berliinin olympialaisissa 1936.
Jalkapallon alle 20-vuotiaiden maailmanmestaruuskilpailut 2007

Jalkapallon alle 20-vuotiaiden maailmanmestaruuskilpailut 2007 olivat 16. alle 20-vuotiaiden maailmanmestaruuskilpailut (aikaisemmalta nimeltään nuorten maailmanmestaruuskilpailut). Kisat pelattiin Kanadassa 30. kesäkuuta – 22. heinäkuuta.
Kilpailujen mestaruuden voitti Argentiina, joka voitti Torontossa pelatussa loppuottelussa Tšekin 2–1. Pronssia sai Chile ennen Itävaltaa. Maalikuninkuuden voitti Argentiinan Sergio Agüero kuudella maalillaan.
Jevgeni Zamjatin

Jevgeni Ivanovitš Zamjatin (, 1. helmikuuta 1884 Lebedjan, Venäjän keisarikunta – 10. maaliskuuta 1937 Pariisi, Ranska) oli venäläinen kirjailija, jonka klassiseksi muodostunut teos on 1920 ilmestynyt antiutopia "Me".
Zamjatinin isä oli Venäjän ortodoksisen kirkon pappi ja opettaja, äiti muusikko. Zamjatin opiskeli Pietarissa laivanrakennusta vuosina 1902–1908 ja liittyi sitten bolševikkeihin. Hänet pidätettiin vuoden 1905 vallankumouksen aikana ja karkotettiin. Zamjatin kuitenkin palasi Pietariin, jossa hän asui laittomasti ennen kuin muutti vuonna 1906 Suomeen suorittamaan opintonsa loppuun. Hän palasi Venäjälle ja alkoi kirjoittaa harrastusmielessä. Zamjatin pidätettiin 1911 ja karkotettiin toisen kerran, mutta kaksi vuotta myöhemmin hänet armahdettiin. Hänen kirjallinen läpimurtonsa tapahtui vuonna 1913, jolloin julkaistiin hänen teoksensa "Ujezdnoje" (Уездное). Seuraavana vuonna julkaistua syrjäisestä varuskunnasta kertovaa teosta "Na kulitškahia" (На куличках) vastaan nostettiin syyte keisarillisen armeijan halventamisesta.
Zamjatinin ollessa lokakuussa 1917 Lontoossa puhkesi Venäjällä vallankumous, ja hän palasi Pietariin liittyäkseen bolševikkeihin. Hän kannatti vallankumousta mutta vastusti bolševikkien harjoittamaa sensuuria. Zamjatinin asema vaikeutui 1920-luvulla hänen Neuvostoliittoa kritisoivien mielipiteidensä takia eikä hän voinut julkistaa maassa tekstejään. Zamjatinin maineen palauttaminen alkoi vasta 1980-luvulla Mihail Gorbatšovin aikana.
Josif Stalin myönsi vuonna 1931 Zamjatinille luvan lähteä maasta, ja hän muutti Pariisiin. Hänen emigranttiaikansa keskeisin teos on Attilaa käsittelevä Бич Божий ("Jumalan ruoska"), 1936.. 
Zamjatinin parhaat teokset ovat novelleja. Niissä tulevat esille kirjailijan loistava novellimuodon hallinta, värikäs kieli ja henkilökuvauksen monitasoisuus. Ironian, symboliikan ja johtomotiivien perusteella Zamjatin liittyy 1900-luvun alun venäläisen modernismin perinteeseen Mihail Bulgakovin tapaan. Venäläisistä klassikoista Zamjatin on lähimpänä Nikolai Gogolia.
Westerland (kappale)

Westerland on Die Ärzte-yhtyeen kappale, joka julkaistiin singlenä 8. huhtikuuta 1988. Se oli "Das ist nicht die ganze Wahrheit..." albumin toinen singlejulkaisu. Kappale on oodi Westerland-nimiselle kaupungille, joka sijaitsee Syltin saarella, Schleswig-Holsteinin osavaltiossa, Pohjois-Saksassa.
"Westerland" oli yhtyeen ensimmäinen Maxi-CD:nä julkaistu single.
B-puolet.
"♀" on "Das ist nicht die ganze Wahrheit..." -albumilla oleva piilokappale. "Westerland (Kommerzmix)" julkaistiin myöhemmin albumilla "Das Beste von kurz nach früher bis jetze".
Kauhavan vaakuna

Kauhavan vaakunan heraldinen selitys on ”sinisessä kentässä kultainen irtonainen mantovanristi, alapuolellaan kilven reunasta reunaan ulottuva punainen neliherttainen helavyö; helat ja hertat kultaa”. Mantovanristi kuvastaa urheutta, ja vaakunan neljä helaa yhdistyneitä kuntia. Vaakunan suunnitteli Reijo Helläkoski Kortesjärven vaakunan pohjalta, ja se otettiin käyttöön Alahärmän, Kauhavan, Kortesjärven ja Ylihärmän yhdistyttyä uudeksi Kauhavan kaupungiksi vuonna 2009. 
Vanha vaakuna.
Entisen Kauhavan vaakunan heraldinen selitys on ”sinisessä kentässä kultainen, hopeahelainen puukko, joka on tupessa kärki alaspäin, saatteena sen kummallakin puolella kaksi kultaista tulusrautaa”. Puukko symboloi paikkakunnan pienteollisuutta ja tulukset liittyvät nuorisoseuraliikkeen syntyvaiheisiin ja pitäjän osuuteen siinä. Vaakunan suunnitteli Ahti Hammar ja se vahvistettiin vuonna 1952. Kaupungin lakkautuessa vaakuna jäi vuonna 2009 kotiseutuvaakunaksi, jonka käyttöoikeuksia hallinnoi Kauhava-Seura.
Mars Sample Return Mission

Mars Sample Return Mission eli MSR on NASAn ja ESAn yhteisprojekti Maahan näytteitä tuovasta Mars -luotaimesta. Alustavien suunnitelmien mukaan luotain voitaisiin laukaista vuonna 2018. Nopeimmankin aikataulun mukaan paluualus voisi palata Maahan noin 2023.
Suunnitelmia luotaimesta.
Suunnitelmien mukaan alus lähetettäisiin kahdessa osassa. Aluksi lähetettäisiin kiertoradalle paluuosa pitkäkestoisella siirtymäradalla. Myöhemmin lähetettäisiin laskeutujaluotain.
Kantoraketteina voisi olla Ariane 5 tai Yhdysvaltain suunnitteluasteella oleva EELV. Myös Ares V -kantoraketin pitäisi olla luotaimen laukaisuvuonna jo käyttövalmis.
Mahdollisesti laskeutujaan liitetään mönkijä, jonka tehtävänä olisi keräillä lähiympäristöstä kiinnostavalta näyttäviä kohteita. Ilman mönkijää laskeutuja varustetaan robottikäsivarsin joilla keräillään maanäytteitä laskeutumispaikan ympäristöstä.
Tieteellisiä näkökantoja.
Maan laboratoriot voisivat tutkia näytteitä tehokkaammin kuin aiemmissa luotaimissa olleet varsin tehottomat koestusvälineet. Automaattilento käy harjoittelusta myöhemmin mahdollisesti tehtävää miehitettyä lentoa ajatellen.
Hinta.
Alustavien tietojen mukaan projekti maksaisi 5,5 - 8 miljardia euroa, joka on jopa kymmenkertainen verrattuna yksittäiseen luotaimeen. 
Selvitettäviä ongelmia.
Mars-laskeutujia on menetetty muun muassa epäonnistuneissa laskeutumisissa. Tämän jälkeen Marsia on kuitenkin kartoitettu kiertoradalta, joten hyvän laskeutumispaikan löytyminen on helpompaa.
Aiemmat luotaimet ovat tehneet yksisuuntaisen matkan. MSR:n on noustava pinnalta, jonka johdosta mukana on oltava polttoainetta. Tämä on toki tehty ennen Kuussa, niin miehitettynä kuin miehittämättömänä. Marsin painovoima on kuitenkin huomattavasti suurempi, jolloin mukana on oltava enemmän polttoainetta.
Näytteiden saaminen Marsista maan laboratorioihin asti puhtaina voi tuottaa ongelmia.
Anatoli Pristavkin

Anatoli Pristavkin (17. lokakuuta 1931 Ljubertsy, Neuvostoliitto – 11. heinäkuuta 2008 Moskova) oli venäläinen kirjailija. Hän kuului venäläiseen intelligentsiaan ja oli 1980-luvun lopulla uudistusmielisen kirjailijoiden "huhtikuun ryhmän" johdossa. Hän toimi presidentti Boris Jeltsinin asettamassa armahduskomissiossa johtajana 1992–1999. Vladimir Putin lakkautti komission pian valtaan nousunsa jälkeen.
Pristavkin valmistui Moskovan ilmailukorkeakoulusta 1952 ja työskenteli erilaisissa tehtävissä. Armeijan käytyään hän meni opiskelemaan Maksim Gorkin kirjallisuusoppilaitokseen.
Pristavkin kirjoitti 26 kirjaa. Hän sai valtionpalkinnon ja useita ulkomaisia palkintoja.
Soling

Soling yksityyppinen kahden tai kolmen hengen kölivene kilpakäyttöön tai päiväpurjehdukseen. Veneen on suunnitellut norjalainen Jan Linge.
Soling-luokka olympialaisissa.
Soling valittiin vuoden 1972 Münchenin kesäolympialaisiin kolmen hengen avoimen luokan köliveneeksi korvaamaan suurempi 5.5m-luokka. Soling oli purjehduksen olympialuokkana aina vuoden 2000 Sydneyn olympialaisiin asti. Luokassa on menestynyt parhaiten Tanska, joka on saavuttanut neljä olympiavoittoa. 
Solingin on sittemmin korvannut saman suunnittelijan Yngling, jota purjehditaan olympialaisissa vain naisten luokkana.
Allan Gottleben

Allan Gabriel Gottleben (14. elokuuta 1895 Uusikirkko – 20. elokuuta 1958) oli suomalainen jääkärimajuri. Hänen vanhempansa olivat merikapteeni Knut Filip Gottleben ja Emilia Katarina Palander. Hänet vihittiin ensimmäisen kerran avioliittoon vuonna 1924 Ebba Margareta Elisabet Lagerlöfin kanssa ja toisen kerran ensimmäisen vaimon kuoleman jälkeen (kuoli vuonna 1934) vuonna 1943 Mirjam Regina Sofia Estmanin kanssa, mutta tämä toinen avioliitto kariutui avioeroon joka tuli voimaan vuonna 1945 ja Gottleben avioitui vielä kolmannenkin kerran vuonna 1948 Elvira Maria Laulikin kanssa.
Opinnot.
Gottleben kävi viisi luokkaa Turun suomalaista reaalilyseota ja lukukauden Tampereen teknillistä opistoa sekä jatkoi opintojaan Mittweidan teknillisessä opistossa Saksassa vuonna 1914. Hän suoritti Laivuepäällikkökurssin vuonna 1923 ja lentokoneenohjaaja- ja tähystäjäkurssin vuosina 1921 ja 1925.
Jääkärikausi.
Gottleben liittyi vapaaehtoisena Saksassa sotilaskoulutusta antavaan jääkäripataljoona 27:n 1. komppaniaan 31. tammikuuta 1916, josta hänet siirrettiin 53 muun miehen kera 2. lokakuuta 1917 perustettuun pataljoonan tiedonanto-osastoon. Hän otti osaa taisteluihin ensimmäisessä maailmansodassa Saksan itärintamalla Misse-joella, Riianlahdella ja Aa-joella.
"Katso myös: Suomen sisällissota"
Suomen sisällissota.
Gottleben astui Suomen armeijan palvelukseen 11.2.1918 vänrikiksi ylennettynä ja saapui jääkärien jälkijoukon mukana Vaasaan 3. maaliskuuta 1918 aselaiva S/S Virgon sähköttäjänä. Hän oli sisällissodan aikana päämajan kipinälennätinaseman hoitajana ja otti osaa Tampereen ja Viipurin valloituksiin johtaneisiin sotatoimiin.
Sisällissodan jälkeinen aika.
Gottleben toimi sisällissodan jälkeen Vaasan radioaseman päällikkönä, josta hänet siirrettiin 3. syyskuuta 1918 Radiojoukkojen adjutantiksi sekä 19. toukokuuta 1919 alkaen Santahaminan radioaseman ja 7. tammikuuta 1920 Ilmavoimien telakkakomppanian päälliköksi. 
Hän hoiti Ilmailupataljoonan komentajan tehtäviä 28. elokuuta – 8. marraskuuta 1920 välisen ajan, josta hänet määrättiin Maataistelulaivueen päälliköksi 28. joulukuuta 1920 ja Ilmailuosasto 1:n komentajaksi Uttiin 22. maaliskuuta 1922. Hänet komennettiin 19. joulukuuta 1924 ja siirrettiin 26. maaliskuuta 1925 Keski-Suomen rykmenttiin, missä hän toimi 3. konekiväärikomppanian päällikkönä, josta hänet siirrettiin 17. maaliskuuta 1926 alkaen Savon jääkärirykmentin 1. komppanian päälliköksi. Armeijasta hän erosi 18. maaliskuuta 1927 ja siirtyi Saimaan lauttausyhdistyksen apulaisuittopäälliköksi, missä tehtävässä toimi vuoteen 1931 saakka, jonka jälkeen hän siirtyi liikealalle.
Talvi- ja jatkosota.
Gottleben osallistui talvisotaan Ilmavoimien Keskusvarikko 2:n päällikkönä, josta hänet siirrettiin jatkosodan puhjettua Vaasan sotilasläänin esikuntapäälliköksi, josta hänet komennettiin edelleen ulkomaalaisten vapaaehtoisten kokoamispaikan päälliköksi Turkuun, missä tehtävässä oli vuoteen 1943 saakka, jonka jälkeen hänet siirrettiin Jääkärisuojeluskunnan paikallispäälliköksi Helsinkiin. Sotien jälkeen hän siirtyi maanviljelijäksi kotitilalleen Kalantiin. Hänet on haudattu Kalantiin.
Idänkynsimö

Idänkynsimö ("Draba cinerea") on pohjoisen pallonpuoliskon tundra-alueiden ristikukkainen kasvilaji. Suomessa laji on uhanalainen ja rauhoitettu. Se on mainittu Euroopan unionin luontodirektiivin liitteissä II ja IV, sillä se on Unionin alueella hyvin harvinainen.
Ulkonäkö ja koko.
Monivuotinen idänkynsimö kasvaa 15–30 cm korkeaksi. Tavallisesti haaraton varsi on tiheään tähtikarvainen ja väriltään harmaa. Varren tyviosassa on suikeiden, ehytlaitaisten tai niukkahampaisten lehtien muodostama ruusuke. Kukkavarsissa on tavallisesti 2–4 hampaallista, pientä lehteä. Alle senttimetrin levyiset kukat ovat kellanvalkeita. Idänkynsimö kukkii Suomessa kesä-heinäkuussa. Hedelmistö on usein pitkävartinen. Lidut ovat 5–7 mm pitkiä, kapeansoikeita, pulleahkoja, suoria ja tähtikarvaisia.
Idänkynsimö muistuttaa isokynsimöä ("D. daurica"), jonka muunnoksena sitä on aikaisemmin pidetty.
Levinneisyys.
Idänkynsimöä tavataan lähes koko Pohjois-Venäjän, Siperian ja Pohjois-Amerikan tundravyöhykkeellä. Myös Norjan Ruijassa oleva kynsimökanta luetaan nykyisin kuuluvan idänkynsimöön. Suomessa laji on harvinainen ja siitä tunnetaan Kuusamossa ja Sallassa 33 erillistä esiintymää. Näistä valtaosa sijaitsee Oulangan kansallispuistossa. Idänkynsimö lienee levinnyt Suomeen viime jääkauden loppuaikoina.
Elinympäristö.
Idänkynsimö on kalkinvaatija. Se kasvaa rotkolaaksojen ja rantojen kalkkipitoisten kallioiden paahdeseinämillä, pengermillä ja raoissa. Suomessa lajin uhkina ovat keräily ja paikoitellen myös maaperän kulutus.
Mogens Glistrup

Mogens Glistrup (s. 28. toukokuuta 1926 Rønne, Bornholm, Tanska – 1. heinäkuuta 2008 Kongens Lyngby) oli tanskalainen poliitikko ja Tanskan edistyspuolueen johtaja ja perustaja, juristi 1950, asianajaja 1955 ja vero-oikeuden lehtori Kööpenhaminan yliopistossa 1956-1963. Veroasianajaja Glistrup tuli tunnetuksi Tanskassa, kun hän ilmoitti vuonna 1971 televisiossa, ettei ole maksanut veroja moneen vuoteen. 
Hänet erotettiin Tanskan asianajajaliitosta sen jälkeen, kun hänet oli tuomittu verorikoksesta, ja samoin hän menetti paikkansa Tanskan kansankäräjillä, mutta suoritettuaan rangaistuksensa hän nousi jälleen kansankäräjille.
Glistrup kampanjoi kiivaasti islamia vastaan, ja hän kirjoitti aiheesta laajan kirjan. Hänet tuomittiin useaan otteeseen rasismista, joka on Tanskassa rikos. Hänellä oli yhteyksiä myös Ruotsin äärioikeistolaisten johtajakaksikkoon Bert Karlssoniin ja Ian Wachtmeisteriin. 
Vuonna 2013 Mogens Glistrupista ja matkatoimistoyrittäjä Simon Spiesistä julkaistiin näytelmäelokuva "Spies &amp; Glistrup".
Hurrikaani Dolly

Hurrikaani Dolly oli neljäs nimetty matalapaine ja toinen hurrikaani vuoden 2008 Atlantin hurrikaanikaudella. Se muodostui 20. heinäkuuta ja sai nimen saman tien. Se iski maihin Jukatanin niemimaalla lähellä Cancúnia aikaisin aamulla 21. heinäkuuta ja surmasi 17 ihmistä Guatemalassa. Se jatkoi matkaansa Meksikonlahdelle ja voimistui Saffirin–Simpsonin hurrikaaniasteikolla 2. luokan hurrikaaniksi. 23. heinäkuuta se iski maihin Padre Islandilla Texasin rannikolla. Se heikkeni 1. luokan hurrikaaniksi ja siitä edelleen trooppiseksi myrskyksi jouduttuaan kuivalle maalle, kun se ei saanut lisäenergiaa lämpimästä merivedestä. Dolly ohitti useimmat Meksikonlahden öljynporauslautat etelänpuolelta. Vakuutusyhtiöt arvioivat pian myrskyn jälkeen maksavansa noin 600 miljoonaa Yhdysvaltain dollaria korvauksia Dollyn tuhoista.
Turbiinimoottori

Turbiinimoottoriksi () kutsutaan suihkumoottorin muunnosta, jonka akselitehoa käytetään hyödyksi kaasujen työntövoiman sijaan.
Turbiinimoottoria käytetään erityisesti helikoptereissa sekä APU-voimanlähteissä.
Merkittävin ero potkuriturbiiniin nähden on akselin käyttötarkoitus. Moottoriin on kytkettynä alennusvaihteisto, jolla roottorin nopeus voidaan pitää vakiona tai muuttaa sitä erikseen riippumatta turbiinin pyörintänopeudesta.
Ensimmäisenä moottoriratkaisua käytettiin Kaman K-225 helikopterissa vuonna 1951.
Kansainvälinen Purjehtijaliitto

World Sailing (WS) on purjehduksen kansainvälinen lajiliitto; sen ovat tunnustaneet Kansainvälinen olympiakomitea (KOK) ja Kansainvälinen paralympiakomitea (IPC).
Historia.
International Yacht Racing Unionin (IYRU) perustaminen sai alkunsa vuonna 1904, kun Brooke Heckstall-Smith, silloisen Yacht Racing Associationin (nykyinen Royal Yachting Association) sihteeri, kirjoitti Yacht Club de Francelle korostaen konferenssin järjestämisen tarpeellisuutta, jotta voitaisiin laatia kansainvälinen mittasääntö kilpaveneille, joka olisi hyväksyttävissä kaikissa Euroopan maissa. Tämän seurauksena järjestettiin kansainvälinen kilpaveneiden mittauskonferenssi Lontoossa tammikuussa ja kesäkuussa 1906, missä kehitettiin niin sanottu metrisääntö. Tämä ryhmä hyväksyi virallisen peruskirjan kokouksessa Yacht Club de Francessa Pariisissa 14. lokakuuta 1907, jota pidetään International Yacht Racing Unionin perustamispäivänä.
Elokuussa 1996 IYRU muutti nimensä muotoon International Sailing Federation (ISAF).
Marraskuuta 2015 ISAF muutti nimensä muotoon World Sailing.
Puheenjohtajat.
Liitto on valinnut puheenjohtajan vuodesta 1946 alkaen.
Säännöt ja määräykset.
World Sailing tunnetaan purjehtijoiden keskuudessa erityisesti siitä, että se laatii purjehduksen kilpailusäännöt (RRS), jotka ovat kansainvälinen standardi kilpailusääntöjen määrittelyssä ja muodostavat puitteet, joiden mukaisesti kilpailut järjestetään.
Jäsenyys.
Kansalliset jäsenet.
Kuten kaikki urheiluliitot, World Sailing koostuu kansallisista jäsenliitoista, joita on yli 140 maasta. Kaikilla jäsenillä on oikeus tehdä ehdotuksia, joilla vaikutetaan World Sailingin linjauksiin.
Luokkaliitot.
World Sailing tunnustaa yli 80 luokkaa, joilla kaikilla on oikeus järjestää maailmanmestaruuskilpailuja.
Raitis Ivanāns

Raitis Ivanāns (s. 3. tammikuuta 1979 Riika, Latvian SNT, Neuvostoliitto) on latvialainen jääkiekkoilija. Hän siirtyi kaudeksi 2012–2013 KHL-liigan Dinamo Riian joukkueeseen. Hän on rooliltaan tappelija.
Ivanāns on yksi harvoista eurooppalaisista ns. raskaan sarjan tappelijoista NHL:ssä. Ivanāns pelasi Pohjois-Amerikkaan tultuaan kauan Amerikan alasarjoissa kunnes teki varaamattomana sopimuksen Montreal Canadiensin kanssa vuonna 2004. Pelattuaan kaksi vuotta Montrealin farmijoukkueessa, hän pääsi pelaamaan hetken aikaa ylhäällä Canadiensissa. Jatkosopimusta ei syntynyt, mutta Los Angeles Kings teki sopimuksen kesällä 2006, ja Ivanans pelasi koko kauden ylhäällä. Kaudeksi Ivanāns siirtyi Los Angelesista Calgaryyn.
Ivanāns pelasi kaksi kautta Calgaryssä ja sen farmijoukkueessa Abbotsford Heatissa. Kesällä 2012 hän teki sopimuksen KHL:n Dinamo Riian kanssa.
Natalie du Toit

Natalie du Toit (s. 29. tammikuuta 1984 Kapkaupunki) on eteläafrikkalainen uimari.
Du Toit ajoi vuonna 2001 skootterillaan kolarin, jonka jäljiltä hänen vasen jalkansa jouduttiin amputoimaan. Jo vuonna 2002 hän osallistui kansainyhteisön kisoihin ja sijoittui kahdeksanneksi 800 metrin vapaauinnissa. Ateenan paralympialaisissa 2004 hän voitti viisi kultaa ja yhden hopean. Vuoden 2008 avovesiuinnin MM-kilpailuissa hän sijoittui neljänneksi 10 kilometrin kilpailussa ja varmisti paikan Pekingin olympialaisiin. 
Du Toit kantoi Etelä-Afrikan lippua sekä Pekingin olympialaisten että Pekingin paralympialaisten avajaisissa. Pekingin 10 kilometrin avovesiuinnissa hän sijoittui 16:nneksi. Pekingin paralympialaisissa 2008 Du Toit voitti viisi kultamitalia.
Qullai Ismoili Somonī

Qullai Somoni tai Qullai Ismoili Somonī (; ) on Tadžikistanin ja Pamir-vuoriston korkein vuori. Se kohoaa 7 495 metriä merenpinnan yläpuolelle.
Historia.
Neuvostoliiton aikoina vuori oli maan korkein kohta. Se oli vuosina 1932–1962 nimeltään "Pik Stalina" () ja vuosina 1962–1998 "Pik Kommunizma" (ven. Пик Коммунизма. suom. Kommunismin huippu). Nykyinen nimi tulee Tadžikistanin "kansakunnan isästä" Ismail I:stä.
Vuorelle kiipesi ensimmäisen kerran neuvostoliittolainen vuorikiipeilijä Jevgeni Abalakov vuonna 1933.
Vuoren pohjoispuolella on kolme jäätikköä.
Guadalupenkeiju

Guadalupenkeiju ("Hydrobates macrodactylus") on äärimmäisen uhanalainen Tyynellä valtamerellä Guadalupen saarella Meksikossa elävä ulappalintu. Lajista ei ole varmoja havaintoja vuoden 1912 jälkeen, ja se saattaa olla jo kuollut sukupuuttoon.
Kooltaan guadalupenkeiju on noin 23 cm. Lajin selkä on musta lukuun ottamatta siipien valkoisia pisteitä sekä valkoista v-kirjaimen muotoista juovaa selässä. Linnun vatsa on hieman selkää vaaleampi. Guadalupenkeiju muistuttaa myrskykeijua ("Hydrobates leucorhoa") ja eroaa siitä lähinnä vaaleamman vatsansa perusteella .
Guadalupenkeijun tiedetään pesivän pehmeässä maaperässä mäntyjen ja sypressien juuristoissa. Guadalupenkeijukannan kooksi arvioidaan alle 50 yksilöä. Kannan vähentymisen syyksi arvellaan saarelle levinneitä kissoja ja elinympäristön tuhoutumista vuohien takia.
Tuula Tenkanen

Tuula Marjaana Tenkanen (s. 11. elokuuta 1990 Espoo) on suomalainen purjehtija, joka kilpailee Laser Radial -luokassa. Hän edustaa Esbo Segelföreningiä ja häntä valmentaa Diego Romero. Hän on voittanut luokassaan MM-hopeaa vuonna 2013 ja EM-pronssia vuosina 2015 ja 2016.
Tenkanen aloitti purjehdusharrastuksensa seitsenvuotiaana. Hän voitti Laser Radial -luokan nuorten maailmanmestaruuden vuonna 2007. Ensimmäisissä aikuisten arvokilpailuissaan, EM-kisoissa, hän sijoittui samana vuonna 32:nneksi. 
Vuoden 2008 MM-kilpailuissa Tenkanen oli 18:s tullen valituksi Suomen joukkueeseen Pekingin olympialaisiin. Olympialaisissa hän sijoittui 22:nneksi. Samana kesänä hän sijoittui EM-kilpailuissa 39:nneksi. Vuonna 2009 Tenkanen oli MM-kilpailuissa 40:s ja EM-kilpailuissa 27:s. Vuoden 2010 EM-kilpailuissa Tenkanen sijoittui 13:nneksi aikuisten sarjassa ja sai hopeaa alle 21-vuotiaiden sarjassa. Vuoden 2010 MM-kilpailuissa hän oli kymmenes.
Vuoden 2013 MM-kisoissa Tenkanen purjehti hopeaa. Vuonna 2014 hän sijoittui EM-kilpailuissa kuudenneksi ja MM-kilpailuissa neljänneksi. Hän varmisti MM-sijoituksellaan Suomelle toisen olympiapaikan Rioon 2016. Vuoden 2015 EM-kisoissa 2015 Tenkanen purjehti pronssia, samoin vuoden 2016 EM-kilpailuissa. Keväällä 2016 Tenkanen otti sarjavoiton kovatasoisessa Palma de Mallorcan regatassa. Rion olympialaisissa 2016 hän sijoittui viidenneksi. Tokion olympialaisissa vuonna 2021 hän sijoittui myös viidenneksi.
Tenkanen on harrastanut purjehduksen lisäksi trampoliinivoimistelua, alppihiihtoa ja muodostelmaluistelua.
Aflatoksiinit

Aflatoksiinit ovat homesienten tuottamia terveydelle haitallisia mykotoksiineja, joista aflatoksiini B1 ja G1 ovat karsinogeenisia eli syöpää aiheuttavia aineita. Myrkyllisin on aflatoksiini B1. Niitä ei pidä sekoittaa alfatoksiineihin, jotka ovat bakteerien tuottamia proteiinitoksiineja.
Vaikutusmekanismi.
Aflatoksiini B1:n vaikutus perustuu siihen, että se metaboloituu elimistössä hyvin reaktiiviseksi epoksidiksi. Tämä epoksidi voi kiinnittyä pysyvästi solutuman DNA:han, erityisesti guaniinin typpiatomiin ja aiheuttaa erityyppisiä mutaatioita. Siitä voi seurata esim. syöpäsolun syntyä estävän p53-geenin vaurioituminen. Aflatoksiini B1 on erittäin voimakas maksasyöpää aiheuttava aine, mutta voi aiheuttaa syöpää koe-eläimissä useissa muissakin elimissä. Se on saman vaikutusmekanismin perusteella myös suoraan myrkyllinen muun muassa maksasoluille. Akuutisti tappava annos eri eläinlajeilla vaihtelee 0,5–60 mg/kg. Myös syöpää aiheuttava kyky on hyvin erilainen eri eläinlajeilla, muun muassa rotalle aflatoksiini B1 on kaikkein voimakkain tunnettu syöpää aiheuttava aine, kun taas hiirelle syöpää ei synny.
Myrkytykset.
Aflatoksiineja erittävät monet homesienet. Niistä merkittävimpiä ovat Aspergillus-suvun homeet. Useimmiten aflatoksiinit ovat seoksia.
Aflatoksiinit todettiin 1960 kalkkunoita tappaneen niin sanotun "Turkey X" -sairauden aiheuttajiksi. Myrkky oli peräisin Aspergillus flavus -homeesta, josta aflatoksiini on saanut nimensä. Myöhemmissä tutkimuksissa on löydetty myös kolme muuta aflatoksiinia muodostavaa hometta: Aspergillus parasiticus, Aspergillus nomius ja Aspergillus tamarii.
Aflatoksiini on erityinen ongelma pähkinöissä. Niitä voi kuitenkin esiintyä monissa muissa elintarvikkeissa, myös viljoissa, jos sato pääsee homehtumaan. Trooppisissa maissa, etenkin Afrikassa, suuri maksasyövän esiintyvyys on yhdistetty aflatoksiinialtistukseen. Riski on erityisen suuri hepatiittien (virusten aiheuttaman maksatulehduksen) yhteydessä.
Jalkapallon Euroopan-mestaruuskilpailut 1968

 
Jalkapallon Euroopan-mestaruuskilpailut 1968 olivat kolmannet jalkapallon Euroopan-mestaruuskilpailut. Lopputurnaus järjestettiin Italiassa 5.–10. kesäkuuta 1968. Sinne pääsi neljä maata, joten ohjelmassa olivat vain välierät sekä pronssi- ja loppuottelu. Välieristä loppuotteluun tiensä selvittivät isäntämaa Italia, joka voitti Neuvostoliiton kolikonheitossa jatkoajankin jälkeen maalittomaan tasatilanteeseen päättyneessä ottelussa sekä Jugoslavia, joka voitti Englannin loppuminuuttien maalilla 1–0. Italian ja Jugoslavian välinen loppuottelu päättyi tasan 1–1, mutta mestaruus ratkaistiin kolikonheiton sijasta kaksi päivää myöhemmin pelatussa uusintaottelussa, jonka Italia voitti 2–0.
Turnauksen nimi muuttui entisestä Euroopan maiden cupista () Euroopan-mestaruuskilpailuiksi. Samalla lopputurnauksen karsintajärjestelmä muuttui siten, että kaksiosaiset pudotuspelikierrokset korvattiin karsintalohkoilla. Järjestäjämaa valittiin vasta karsintojen jälkeen lopputurnaukseen selvinneistä maista.
Karsinnat.
Karsinnat pelattiin kahdessa vaiheessa: alkulohkot ja puolivälierät. Karsintoihin osallistui 31 maata ja ne oli jaettu kahdeksaan lohkoon, joista yhdessä oli kolme joukkuetta ja muissa neljä. Alkulohkoissa pelattiin kaksinkertainen sarja. Lohkojen voittajat etenivät puolivälieriin, jotka pelattiin kaksiosaisena. Otteluiden voittajat pääsivät lopputurnaukseen.
Lopputurnaukseen pääsivät:
Parhaat maalintekijät.
2 maalia:
Cathy Hopkins

Cathy Hopkins (s. 23. tammikuuta 1953 Manchester) on brittiläinen nuortenkirjailija, joka on kirjoittanut kirjasarjan "Frendejä, kundeja" (). Lisäksi hän on kirjoittanut muun muassa vielä suomentamattomat kirjasarjat "Cinnamon Girl" ja "Truth, Dare". Hänen kirjojaan on julkaistu 30 eri maassa.
Varhaiset vuodet.
Hopkinsin vanhemmat ovat Claire ja Wilfred Hopkins. Hänen isänsä Wilfred kirjoitti useita muistelmia nimellä Billy Hopkins. Hänen kirjoissaan Claire tunnetaan Laurana ja Cathy Lucyna. Hopkins asui Keniassa 11-vuotiaaksi asti. Hänen ollessaan 18 vuotta perhe palasi Afrikasta, ja hän lähti opiskelemaan Manchester Art Collegeen jättäytyen pois vuoden opiskelun jälkeen liittyäkseen 
rockbändiin nimeltä Driving Rock and the Rockettes, joka kiersi paikallisia lukioita ja yliopistoja lämmittelybändinä sellaisille yhtyeille kuten esimerkiksi Wizard ja Average White Band.
Hopkins työskenteli terapeuttina mielisairaalassa ennen palaamistaan lukioon ja loppututkinnon saavuttamista. Hän aloitti kirjojen kirjoittamisen vuonna 1986 ja kouluttautui aromaterapeutiksi kirjoittamisen lisäksi.
Jalkapallon Euroopan-mestaruuskilpailut 1972

 
Jalkapallon Euroopan-mestaruuskilpailut 1972 olivat järjestyksessään neljännet jalkapallon Euroopan-mestaruuskilpailut. Lopputurnaus järjestettiin Belgiassa 14.–18. kesäkuuta 1972.
Lopputurnaukseen pääsi neljä maata, joten ohjelmassa oli vain neljä ottelua: välierät sekä pronssi- ja loppuottelu. Järjestäjämaa valittiin vasta karsintojen jälkeen lopputurnaukseen selvinneistä maista.
Karsinnat.
Karsinnat pelattiin kahdessa vaiheessa: alkulohkot ja puolivälierät. Karsintoihin osallistui 32 maata, jotka oli jaettu kahdeksaan neljän joukkueen lohkoon. Alkulohkoissa pelattiin kaksinkertainen sarja. Lohkojen voittajat etenivät puolivälieriin, jotka pelattiin kaksiosaisena. Otteluiden voittajat pääsivät lopputurnaukseen.
Lopputurnaukseen pääsivät:
Pickeringin puolustus

Pickeringin puolustus on shakkiavaus, jota kuvailevat siirrot
1.e4 h5
Mustan siirto 1...h5 on epätavallinen vastaus valkean aloitussiirtoon. Se ei ota keskustaa haltuun eikä auta kehittämään upseereita. Siirto myös heikentää mustan kuningasasemaa ja käytännössä estää lyhyen linnoittamisen. Siirto avaa mustan kuningastornille tien keskelle lautaa, mutta valkea voi estää tämän helposti siirtämällä esimerkiksi 2.d4.
Valkean suosituimmat vastaukset ovat seuraavat: 2.Lc4 kehittää upseerin ja uhkaa mustan heikkoa f7-ruutua. 2.d4 ottaa tukevan otteen keskustasta ja avaa kuningatarlähetille viistolinjan. 2.Le2 uhkaa mustan h-sotilasta. Mustan on käytännössä pakko pelata 2...g6 tai 2...h4, koska 2...Rf6 3.e5 häviää sotilaan.
Avaus sijoittuu ECO-koodistolla koodille B00.
Kelafo

Kelafo, Kalafo tai Qelafo on kaupunki Itä-Etiopiassa, Somalin maakunnassa. Kaupungissa on Etiopian tilastokeskuksen mukaan asukkaita 14 242. Kelafo sijaitsee 233 metriä merenpinnan yläpuolella ja kaupungissa sijaitsee Kelafon lentokenttä. Kaupunki sijaitsee pienellä kukkulalla Shebelejoen etelärannalla.
Kelafon alue on kärsinyt 2000-luvun alussa nälänhädästä, joka on aiheutunut vuoden 2000 kuivuudesta ja vuoden 2003 tulvista.
Sigizmund Levanevski

Sigizmund Aleksandrovitš Levanevski (s. 15. toukokuuta 1902 – katosi 13. elokuuta 1937) oli neuvostoliittolainen puolalaista syntyperää oleva lentäjä ja Neuvostoliiton sankari (1934).
Sigizmund Levanevski syntyi puolalaisen perheen lapsena Pietarissa. Hänen veljensä Józef Lewoniewski (1899–1933) oli puolalainen urheilulentäjä. Sigizmund osallistui lokakuun vallankumoukseen bolševikkien puolella ja osallistui myöhemmin Venäjän sisällissotaan palvellen puna-armeijassa vuodesta 1918 alkaen. 1925 hän valmistui Sevastopolin lentosotakoulusta ja tuli sotilaslentäjäksi. Vuonna 1930 hän jäi reserviläiseksi.
13. heinäkuuta 1933 hän pelasti yhdysvaltalaisen lentäjän James Matternin, jonka oli ollut pakko laskeutua Anadyriin yrittäessään lentää maailman ympäri.
Huhtikuussa 1934 Levanevski osallistui arktiseen pelastusoperaatioon pelastamalla ihmisiä uppoavalta Tšeljuskin-laivalta. Tämän johdosta hänelle myönnettiin Neuvostoliiton sankarin arvo. 
Vuonna 1936 hän lensi Los Angelesista Moskovaan. 
12. elokuuta 1937 Levanevskin johtama kuusihenkinen lentomiehistö aloitti lennon Moskovasta Yhdysvaltoihin Pohjoisnavan kautta.
Radioyhteydet koneeseen katkesivat seuraavana päivänä kello 17.58 Moskovan aikaa, kun lennon miehistö oli kertonut huonontuvasta säästä.
Etsinnöistä huolimatta koneen miehistöä ei koskaan löydetty, ja heidät julistettiin kuolleeksi.
Aktuaari

Aktuaari (lat. āctuā'rius, toimitsija) on viraston asiakirjoja vastaanottava ja säilyttävä virkamies. Eräissä virastoissa hänen tehtäviinsä kuuluu tilastojen laadinta. Myös vakuutusmatemaatikoista käytetään aktuaari-nimitystä. SHV-aktuaariksi nimitetään sosiaali- ja terveysministeriön hyväksymää vakuutusmatemaatikkoa. Käytössä on myös yliaktuaarin virkanimike. 
Suomessa aktuaareja on ollut hovioikeuksissa, Helsingin, Turun, Tampereen ja Viipurin maistraateissa ja raastuvanoikeuksissa sekä senaatin talousosaston oikeustoimituskunnassa, tilastollisessa päätoimistossa, koulu-, metsä-, rautatie-, teollisuus- ja postihallituksessa. Nykyisin aktuaareja on vakuutusyhtiöissä, Tilastokeskuksessa ja Kansaneläkelaitoksessa. Yliopiston aktuaarinkansliassa ilmoittaudutaan yliopistoon, hoidetaan opiskelijakorttiasiat ja ylläpidetään opiskelijatietojärjestelmää.
Willie Steele

Willie Steele (14. heinäkuuta 1923 Seeley, Kalifornia – 21. syyskuuta 1989) oli yhdysvaltalainen pituushypyn olympiavoittaja.
Steele hyppäsi jo juniorina vuonna 1942 pituudessa hyvän tuloksen 781 cm. Sotavuodet estivät hänen kilpailemisensa seuraavina vuosina, mutta armeijan jälkeen 21. kesäkuuta 1947 hän hyppäsi Salt Lake Cityssä kaikkien aikojen toiseksi pisimmän hypyn 807 cm. Se jäi vain kuusi senttiä Jesse Owensin maailmanennätyksestä, ja sitä paremmin hyppäsi seuraavan kerran vasta vuonna 1956 Gregory Bell.
Lontoon 1948 olympialaisissa Steele voitti kipeästä jalastaan huolimatta kultaa tuloksella 782,5 cm. Toisella hypyllään hän sai tuloksen 768 cm, ja se jäi hänen uransa viimeiseksi hypyksi.
Merka

Merka () on somalialaisen Shabeellaha Hoosen alueen pääkaupunki noin 70 kilometriä valtion pääkaupungista Mogadishusta lounaaseen. Arviot kaupungin väkiluvusta vaihtelevat paljon. Uusimpien arvioiden mukaan kaupungissa olisi 21 650 asukasta, mutta aiemmin kaupungin asukasluvuksi on arvioitu 65 000–100 000 asukasta.
Merka perustettiin 600-luvulla. Ensimmäiset somalit olivat asettuneet alueelle jo 500-luvulla ja saivat kaupungin ja sen kaupan hallintaansa, jossa se on pysynyt 2000-luvulle asti. Osaa kaupunkia ovat kuitenkin muokanneet myös arabivaikutteet. Alueen klaanit ovat eläneet rauhassa vuosisatoja.
Italian siirtomaaherruuden ajoista Siad Barren aikakauteen Merka oli merkittävä lomakohde Mogadishun asukkaille.
Vuonna 1977 Merkassa sattui viimeinen luonnollisesti tarttunut isorokkotapaus, kun sairaalan kokki sairastui tautiin. Tämän seurauksena kymmeniä tuhansia ihmisiä rokotettiin ja vältyttiin laajemmalta epidemialta.
Sisällissodan aikaan Merkaan pakeni huomattava määrä maan sisäisiä pakolaisia. Kaupunki ei kärsinyt kovinkaan paljoa sodan aikana, joten suurin osa rakennuksistakin säilyi ehjänä. Kaupungissa on ollut vuodesta 2003 asti myös paikallishallinto.
Luettelo ihmisistä, jotka ovat voittaneet José Raúl Capablancan shakissa

Tämä on luettelo ihmisistä, jotka ovat voittaneet José Raúl Capablancan shakissa. Tässä luetellaan vain ihmiset, jotka ovat voittaneet hänet normaalissa pelissä. Etuantipelejä ei ole otettu huomioon.
Capablanca oli shakin kolmas maailmanmestari ja yksi vaikeimmin voitettavista pelaajista.
Capablancan voittaneista pelaajista vain Paul Keres, Boris Verlinsky ja Mir Sultan Khan saivat Capablancaa vastaan positiiviset tilastot.
Vain Aleksandr Alehin, Emanuel Lasker, Mihail Botvinnik, Frank James Marshall ja Rudolf Spielmann voittivat Capablancan useammassa kuin yhdessä pelissä.
Ottelu- ja turnauspelit.
Yhteensä vakavia turnauksissa ja otteluissa hävittyjä pelejä on 37.
Gregory Bell

Gregory Bell (7. marraskuuta 1930 Terre Haute, Indiana – 25. tammikuuta 2025) oli yhdysvaltalainen pituushyppääjä ja olympiavoittaja.
Bell oli pituushypyn maailmantilaston ykkönen vuosina 1956–1959. Hän hyppäsi lokakuussa 1956 pituushypyn kaikkien aikojen toiseksi pisimmän hypyn 809 cm, joka jäi vain neljä senttimetriä Jesse Owensin yli 20 vuotta vanhasta maailmanennätyksestä. Myöhemmin samana vuonna hän voitti olympiakultaa Melbournen kisoissa vastatuuleen hypätyllä tuloksella 783 cm. Vuonna 1957 Bell hyppäsi ennätyksensä 810 cm ja seuraavana vuonna hän hyppäsi parhaimmillaan 800 cm. Vuonna 1959 hän uhkaili jälleen maailmanennätystä sivuamalla ennätystään 810 cm ja pyrki vuonna 1960 Rooman olympialaisiin mutta jäi Yhdysvaltain olympiakarsinnoissa neljänneksi.
Bell palasi kilpailemaan pituushypyn veteraanisarjoihin yli 50-vuotiaana. Ammatiltaan hän oli hammaslääkäri.